Euroopa Liidu Teataja L 201 , 17/07/1998 Lk 0114 - 0116



Komisjoni otsus, 3. juuli 1998, milles käsitletakse üksiku põleva eseme (SBI) katset, mida on mainitud ehitustooteid käsitleva nõukogu direktiivi 89/106/EMÜ artiklit 20 rakendavas otsuses 94/611/EÜ (teatavaks tehtud numbri K(1998) 1743 all) (EMPs kohaldatav tekst) (98/457/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 21. detsembri 1988. aasta direktiivi 89/106/EMÜ [1] ehitustooteid käsitlevate liikmesriikide õigusnormide ühtlustamise kohta, mida on muudetud direktiiviga 93/68/EMÜ, [2] eriti selle artiklit 20, ning arvestades, et: katsemeetodite ja tuletundlikkuse liigitussüsteemide erinevused liikmesriikide vahel on sellised, et ühtlustamine saab toimuda ainult kokkulepitud katsemeetoditel põhineva kogu ühenduses kasutamiseks mõeldud ühtse liigitussüsteemi vastuvõtmise abil; direktiivi 89/106/EMÜ artikli 3 lõikes 2 on sätestatud, et ehitise kaitse erinevate tasemete arvestamiseks võib iga oluline nõue põhjustada klasside kehtestamise; nõukogu direktiivi 89/106/EMÜ tõlgendusdokumente käsitlevale komisjoni teatisele [3] lisatud tõlgendusdokumendi nr 2 punktis 4.3.1.1 on ette nähtud, et toodete tuletundlikkustoimivuse ühtsel alusel hindamise võimaldamiseks tuleb välja arendada ühtlustatud lahendus, mille puhul võib kasutada asjakohase tegeliku tulekahjustsenaariumiga seotud täiemõõdulisi või stendikatseid; ühtlustatud lahendus kujutab endast komisjoni otsusega 94/611/EÜ [4] vastuvõetud klasside süsteemi; otsuse 94/611/EÜ lisa tabelis on mainitud üksiku põleva eseme (SBI) katset, mis on vajalik seinte ja lagede valmistamiseks kasutatavate toodete, kaasa arvatud nende kattematerjalide, ehitusdetailide, ehitusdetailides sisalduvate toodete, torude ja kanaliosade ning fassaadil/välisseintes kasutatavate B, C ja D klasside toodete katsetamiseks; tuletundlikkustoimivuse katseseadise erinevused võivad põhjustada erinevaid katsetulemusi; ühesuguste katsetulemuste tagamiseks kogu ühenduses on vaja kindlaks määrata SBI seadise ühtne konfiguratsioon; SBI katse seadise ühtse konfiguratsiooni kindlaksmääramine põhineb komisjonipoolsel ametlike laboratooriumide grupi poolt läbiviidud uurimusel, kes selgitas erinevate SBI konfiguratsioonide sobivuse otsuses 94/611/EÜ sätestatud tuletundlikkusnõuete katsetamiseks ja soovitas kõige paremini sobiva konfiguratsiooni; eelistatud SBI konfiguratsiooni puhul rakendati paljusid ehitusmaterjale hõlmavat laboratooriumidevaheliste ringkatsete (round robin testing) programmi; käesoleva otsusega ettenähtud meetmed on kooskõlas alalise ehituskomitee arvamusega, ON VASTU VÕTNUD KÄESOLEVA OTSUSE: Artikkel 1 Otsuse 94/611/EÜ lisa tabelis 1 mainitud laboratoorne üksiku põleva eseme katse kambris ehitustoote liigitamiseks tuletundlikkuse järgi tehakse vastavalt käesoleva otsuse lisas kindlaksmääratud konfiguratsioonile: Artikkel 2 Käesolev otsus on adresseeritud liikmesriikidele. Brüssel, 3. juuli 1998 Komisjoni nimel komisjoni liige Martin Bangemann [1] EÜT L 40, 11.2.1989, lk 12. [2] EÜT L 220, 30.8.1993, lk 1. [3] EÜT C 62, 28.2.1994, lk 23. [4] EÜT L 241, 16.9.1994, lk 25. -------------------------------------------------- LISA SBI KONFIGURATSIOON 1. Üldsätted SBI katse seadet kirjeldatakse täielikult Euroopa standardis edaspidi. SBI katse tervikseade (koos kambriga) peab kõigil juhtudel olema mainitud standardis esitatavate lubatud kõrvalekallete (nt tolerantside) piires ühesugune. 2. Meetodi põhimõte Kahe täisnurka moodustava vertikaalse tiivana asetatud katsekehasse toimitakse nurga põhjas asetseva põleti leegiga. Leek saadakse liivafiltri läbinud gaasilise propaani põletamisel. Pärast põleti süütamist talletatakse järgmised katsekeha põlemise parameetrid: süttimisaeg, leegilevik, soojuse vabanemine, suitsu eraldumine, põlevad tilgad/osakesed. 3. Katseseade SBI katse seade koosneb katsekambrist, SBI seadisest (vanker, raam, põletid, tõmbevarje, kollektor, torustik), propaanitoite süsteemist, suitsu väljatõmbesüsteemist ja universaalmõõtevahenditest. Katseseadme täpne spetsifikaat ja konfiguratsioon määratakse kindlaks punktis 1 mainitud Euroopa standardis edaspidi. Peamised osad on järgmised: 3.1. SBI katse kamber - Sisemõõtmed: - kõrgus: 2,4 ± 0,1 m (raami ülemise servani), - põranda pind: kummaski suunas 3,0 ± 0,6 m - aknad: paiknevad kummaski seinas kahe risti asetseva näidise pinna vastas, - ühes seinas on ava vankri jaoks; vankri ja külgseinte vahemaa ≥ 0,5 m, - kui vanker on kohal, ei tohi kambri avade pindala, välja arvatud õhu sisselaskeava vankri põhjas ja suitsu väljatõmbeava tõmbevarje all, olla suurem kui 0,05 m2. 3.2. SBI seadis SBI seadis koosneb järgmistest osadest: a) vanker, millele on täisnurkselt asetatud kaks näidise osa ja mille vertikaalnurga põhjas on liivafiltriga põleti; vanker asetatakse kohale nii, et selle tagumine külg sulgeb ava SBI katse kambri seinas; õhu sisselaskeava vankri põranda all on varustatud augustatud plaatidega õhuvoolu ühtlaseks jaotamiseks kambri põrandal; b) kinnitatud raam, millesse lükatakse vanker ja mis toetab tõmbevarjet; sekundaarpõleti kinnitatakse raamile; c) tõmbevarje raami ülaosas põlemisgaaside kogumiseks; d) horisontaalse väljatõmbeavaga kollektor tõmbevarje ülaosas; plaadid kollektori põhjas muudavad tõmbevarje alt tuleva gaasivoolu ühtlasemaks; e) kindlaksmääratud mõõtmete ja kujuga mõõtetoru. Seadisesse peab olema võimalik paigutada kuni 200 mm paksusi katsekehi. 3.3. Põletid ja propaanitoite süsteem a) SBI seadises on kaks ühesugust liivafiltriga põletit, üks asub vankri põhjaplaadis, teine on kinnitatud raami vertikaaltoe külge; nende spetsifikaat on järgmine: - kuju: täisnurkne kolmnurk, mille kummagi kaateti pikkus on 250 mm (pealtvaates), põleti kõrgus 80 mm, põhi suletud, v.a raskuskeskmes asuv 1/2'' toru muhv, ülalt avatud; mõõtmed ± 2 mm, - 1,5 mm legeerterasest filtrikarp, täidise alumine 60 mm kiht koosneb jämedamast (tera läbimõõt 4–8 mm), ülemine 20 mm kiht peenemast liivast (tera läbimõõt 2–4 mm); metallvõrgud takistavad kahte kihti segunemast ja ei lase liival tungida gaasitoru muhvi; kihtide paksus ± 2 mm, - asetus: - primaarpõleti on paigaldatud alusele ja kinnitatud põhjas asetsevale U profiilile katsekeha asukohas, - sekundaarpõleti on kinnitatud raami vertikaaltoele katsekeha nurga vastas nii, et põleti ülaosa kõrgus põrandast on 1450 ± 5 mm (vertikaalvahemaa tõmbevarjeni 1000 mm), selle diagonaal on paralleelne primaarpõleti diagonaaliga ja suunatud selle poole ning selle 45° nurga all asetsevad servad on 700 ± 5 mm kaugusel katsekeha servadest; b) katsekeha on kaitstud sekundaarpõleti leegist lähtuva soojusvoo eest kindlaksmääratud materjalist ja kindlaksmääratud konfiguratsioonis oleva varjega; c) põletid on varustatud süüteseadmega, nt süüteleekseadme või hõõgtraatseadmega; d) propaani puhtusaste on 95 % või kõrgem. Propaan suunatakse põletisse kindlaksmääratud nõuetele vastava massivoolu juhtimisseadme kaudu. 3.4. Suitsu väljatõmbesüsteem Suitsu väljatõmbesüsteem peab vastama punktis 1 mainitud Euroopa standardis edaspidi kindlaksmääratavatele nõuetele. 3.5. Universaalmõõtevahendid Mõõtevahendite tüüp, karakteristikud ja asetus määratakse kindlaks edaspidi punktis 1 mainitud Euroopa standardis. 4. Katsekeha Nurkmiselt asetatav katsekeha koosneb lühikesest ja pikast tiivast. Tahvli või eseme katsekeha pinna mõõtmed on järgmised: a) lühike tiib: (495 ± 5) mm × (1500 ± 5) mm; b) pikk tiib: (1000 ± 5) mm × (1500 ± 5) mm. Muude tooteliikide, nagu kaablite, torude, kanalite ja soojust isoleerivate puistematerjalide katsekehad esitatakse ja paigaldatakse Euroopa standardis edaspidi kirjeldataval representatiivsel viisil. Vajaduse korral kinnitatakse toode alusele representatiivsel viisil, mis vastab toote lõppkasutustingimustele. Alused ja paigaldamise meetodid määratakse kindlaks Euroopa standardis edaspidi. Tooted kinnitatakse kindlaksmääratud liiki tugiplaadile, mis on ette valmistatud Euroopa standardis edaspidi sätestataval viisil. Paigaldatavad katsekeha tiivad tuleb asetada vankrile vertikaalselt ning märgistada horisontaal- ja vertikaaljoontega. Neid protseduure kirjeldatakse Euroopa standardis edaspidi. 5. Katse käik Katse käiku, kaasa arvatud kaliibrimist, paigaldamisprotseduure, katsetingimusi ja mõõdetavaid parameetreid kirjeldatakse üksikasjalikult Euroopa standardis edaspidi. --------------------------------------------------